title: A Bizottság (EU) 2015/1380 határozata (2015. augusztus 10.) a Dán Királyságnak a 2001. november 16-án Fokvárosban együttesen elfogadott, a mobil berendezésekkel kapcsolatos nemzetközi érdekekről szóló egyezmény és az egyezményhez csatolt, a légi járművek berendezéseivel kapcsolatos egyes kérdésekről szóló jegyzőkönyv megerősítésére történő felhatalmazásáról (az értesítés a C(2015) 5553. számú dokumentummal történt)

text:
               12.8.2015

               HU

               Az Európai Unió Hivatalos Lapja

               L 213/6

         A BIZOTTSÁG (EU) 2015/1380 HATÁROZATA
   (2015. augusztus 10.)
   a Dán Királyságnak a 2001. november 16-án Fokvárosban együttesen elfogadott, a mobil berendezésekkel kapcsolatos nemzetközi érdekekről szóló egyezmény és az egyezményhez csatolt, a légi járművek berendezéseivel kapcsolatos egyes kérdésekről szóló jegyzőkönyv megerősítésére történő felhatalmazásáról

         (az értesítés a C(2015) 5553. számú dokumentummal történt)

   (Csak a dán nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló megállapodásnak az Európai Közösség és a Dán Királyság közötti megkötéséről szóló, 2006. április 27-i 2006/325/EK tanácsi határozatra (1) és különösen annak 1a. cikkére,
   mivel:

               (1)

               Az Európai Közösség és a Dán Királyság közötti, a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló megállapodás (2) (a továbbiakban: a megállapodás) 5. cikkének (2) bekezdése szerint Dánia tartózkodik olyan nemzetközi megállapodások kötésétől, amelyek érinthetik vagy módosíthatják a 44/2001/EK tanácsi rendelet (3) hatályát, kivéve, ha az Európai Unió ehhez hozzájárul, továbbá egyrészt az Európai Unió és Dánia közötti megállapodás, másrészt a kérdéses nemzetközi megállapodás egymáshoz való viszonyát megfelelően szabályozzák. A 44/2001/EK rendeletet hatályon kívül helyezte az 1215/2012/EU európai parlamenti és tanácsi rendelet (4), és annak helyébe lépett.

               (2)

               A megállapodás 3. cikke (2) bekezdésének megfelelően Dánia 2012. december 20-i levelében értesítette a Bizottságot azon határozatáról, amely szerint végrehajtja az 1215/2012/EU rendelet (5) tartalmát. A megállapodás 3. cikkének (6) bekezdése szerint a Dánia általi értesítés a nemzetközi jog szerint kölcsönös kötelezettségeket hozott létre Dánia és az Európai Unió között. Az 1215/2012/EU rendelet tehát a megállapodás módosítását képezi.

               (3)

               Dánia 2015. március 30-án kérte az Európai Unió hozzájárulását ahhoz, hogy megerősítse a 2001. november 16-án Fokvárosban együttesen elfogadott, a mobil berendezésekkel kapcsolatos nemzetközi érdekekről szóló egyezményt (a továbbiakban: az egyezmény) és az egyezményhez csatolt, a légi járművek berendezéseivel kapcsolatos egyes kérdésekről szóló jegyzőkönyvet (a továbbiakban: a jegyzőkönyv).

               (4)

               Az egyezmény és a jegyzőkönyv hatálya alá tartozó egyes kérdéseket az 1215/2012/EU rendelet is szabályozza, következésképpen az említett jogi aktusok érintik az említett rendeletet. Az egyezmény 13. cikke és a jegyzőkönyv X. cikke különösen az ideiglenes jogorvoslatokat szabályozza. Az utóbbi cikk kizárólag akkor alkalmazandó, ha a jegyzőkönyv szerződő állama nyilatkozatot tett a jegyzőkönyv XXX. cikkének (2) bekezdése szerint. Az egyezmény 43. cikke és a jegyzőkönyv XXI. cikke továbbá az egyezmény 13. cikke szerinti bíróságok hatáskörét szabályozza. Ezért szükség van az Európai Unió ahhoz való hozzájárulásához, hogy Dánia megerősítse az egyezményt és a jegyzőkönyvet, amennyiben ezek a szabályok az 1215/2012/EU rendeletet érintik.

               (5)

               A polgári és kereskedelmi ügyekben a joghatóságról, valamint a 2006/325/EK tanácsi határozat 1a. cikke szerint a megállapodás 5. cikke (2) bekezdésének alkalmazásában a Bizottság az Unió hozzájárulását kifejező határozat meghozatalát megelőzően megvizsgálja, hogy a Dánia által tervezett nemzetközi megállapodás nem fosztja-e meg hatásaitól a megállapodást, és nem gátolja-e az abban foglalt szabályok révén létrehozott rendszer megfelelő működését.

               (6)

               A 2009/370/EK tanácsi határozat (6) alapján csatlakozott az egyezményhez és a jegyzőkönyvhöz, és a csatlakozási okmányt 2009. április 28-án helyezte letétbe.

               (7)

               A 2009/370/EK határozat szerint az Európai Unió az egyezményhez és a jegyzőkönyvhöz való csatlakozásakor az egyezmény 55. cikke szerint nyilatkozatot tett az egyezmény 13. és 43. cikkének azokban a helyzetekben történő alkalmazásáról, amelyekben az adós az Európai Unió tagállamának területén rendelkezik lakóhellyel. Nyilatkozatot tett továbbá a jegyzőkönyv XXX. cikkének (5) bekezdése szerint arról, hogy a jegyzőkönyv XXI. cikkét az Európai Unión belül nem fogják alkalmazni, továbbá a 44/2001/EK rendelet lesz alkalmazandó erre a kérdésre azokban a tagállamokban, amelyekre az említett rendelet vagy a hatályának kiterjesztését célzó bármely más megállapodás kötelező. A jegyzőkönyv X. cikkével kapcsolatban az Európai Unió nem tett nyilatkozatot.

               (8)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 1. és 2. cikkével összhangban Dánia nem vett részt a 2009/370/EK határozat elfogadásában, és a határozat rá nem kötelező és nem alkalmazandó. Az egyezmény és a jegyzőkönyv az országra mint különálló szerződő félre nézve válik csak kötelezővé.

               (9)

               Tekintettel a fenti körülményekre és arra, hogy az egyezmény és a jegyzőkönyv 2009. augusztus 1-jén Dánia kivételével az Európai Unió valamennyi tagállamában hatályba lépett, a Bizottság úgy ítéli meg, hogy e jogi aktusok Dánia általi megerősítése nem fosztaná meg hatásaitól a megállapodást, és nem gátolná az abban foglalt szabályok révén létrehozott rendszer megfelelő működését, feltéve, hogy Dánia az Európai Unióhoz hasonlóan nyilatkozatokat tesz az egyezmény 55. cikke és a jegyzőkönyv XXX. cikkének (5) bekezdése szerint. E feltétel teljesülése esetén a megerősítés nem érinti azokat a feltételeket, amelyek mellett maga az Európai Unió csatlakozott az egyezményhez és a jegyzőkönyvhöz.

               (10)

               Az Európai Uniónak ennélfogva felhatalmazást kell adnia Dánia számára az egyezmény és a jegyzőkönyv megerősítésére. Az egyezmény és a jegyzőkönyv megerősítésekor Dániának az Európai Unió által tett nyilatkozatokkal összhangban nyilatkozatot kell tennie az egyezmény 13. és 43. cikkéről és a jegyzőkönyv XXI. cikkéről,

         ELFOGADTA EZT A HATÁROZATOT:
   1. cikk
   A Bizottság az Európai Unió nevében felhatalmazza a Dán Királyságot a 2001. november 16-án Fokvárosban együttesen elfogadott, a mobil berendezésekkel kapcsolatos nemzetközi érdekekről szóló egyezmény és az egyezményhez csatolt, a légi járművek berendezéseivel kapcsolatos egyes kérdésekről szóló jegyzőkönyv megerősítésére.
   2. cikk
   Az egyezmény és a jegyzőkönyv megerősítésekor Dánia a következő nyilatkozatokat teszi:

                  „1.

                  A fokvárosi egyezmény 55. cikke szerint amennyiben az adós az Európai Unió tagállamának területén rendelkezik lakóhellyel, Dánia az egyezmény ideiglenes intézkedésre vonatkozó 13. és 43. cikkét csak a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2012. december 12-i 1215/2012/EU európai parlamenti és tanácsi rendelet (7) 35. cikkének megfelelően fogja alkalmazni, az Európai Unió Bírósága által a polgári és kereskedelmi ügyekben a joghatóságról és a határozatok végrehajtásáról szóló, 1968. szeptember 27-i Brüsszeli Egyezmény (8) 24. cikkével összefüggésben adott értelmezés szerint.

                  2.

                  A légi járművekről szóló jegyzőkönyv XXX. cikkének (5) bekezdésével összhangban annak XXI. cikkét Dánia nem fogja alkalmazni, továbbá az 1215/2012/EU európai parlamenti és tanácsi rendelet lesz alkalmazandó erre a kérdésre.

   3. cikk
   Ennek a határozatnak a Dán Királyság a címzettje.

      Kelt Brüsszelben, 2015. augusztus 10-én.

            a Bizottság részéről

         Věra JOUROVÁ

            a Bizottság tagja

      (1)  HL L 120., 2006.5.5., 22. o.

      (2)  HL L 299., 2005.11.16., 62. o.

      (3)  A Tanács 2000. december 22-i 44/2001/EK rendelete a polgári és kereskedelmi ügyekben a joghatóságról, valamint a határozatok elismeréséről és végrehajtásáról (HL L 12., 2001.1.16., 1. o.).

      (4)  Az Európai Parlament és a Tanács 2012. december 12-i 1215/2012/EU rendelete a polgári és kereskedelmi ügyekben a joghatóságról, valamint a határozatok elismeréséről és végrehajtásáról (HL L 351., 2012.12.20., 1. o.).

      (5)  HL L 79., 2013.3.21., 4. o.

      (6)  A Tanács 2009. április 6-i 2009/370/EK határozat az Európai Unió az Európai Közösségnek a 2001. november 16-án Fokvárosban együttesen elfogadott, a mobil berendezésekkel kapcsolatos nemzetközi érdekekről szóló egyezményhez és az egyezményhez csatolt, a légi járművek berendezéseivel kapcsolatos egyes kérdésekről szóló jegyzőkönyvhöz történő csatlakozásáról (HL L 121., 2009.5.15., 3. o.).


title: Az Európai Parlament (EU) 2016/1530 határozata (2016. április 28.) az Európai Biztosítás- és Foglalkoztatóinyugdíj-hatóság 2014-es pénzügyi évre vonatkozó elszámolása lezárásáról

text:
               14.9.2016

               HU

               Az Európai Unió Hivatalos Lapja

               L 246/272

         AZ EURÓPAI PARLAMENT (EU) 2016/1530 HATÁROZATA
   (2016. április 28.)
   az Európai Biztosítás- és Foglalkoztatóinyugdíj-hatóság 2014-es pénzügyi évre vonatkozó elszámolása lezárásáról
   AZ EURÓPAI PARLAMENT,

               —

               tekintettel az Európai Biztosítás- és Foglalkoztatóinyugdíj-hatóság 2014-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Biztosítás- és Foglalkoztatóinyugdíj-hatóság 2014-es pénzügyi évre vonatkozó éves beszámolójáról szóló jelentésére, a hatóság válaszával együtt (1),

               —

               tekintettel a Számvevőszéknek a 2014-es pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

               —

               tekintettel a hatóságnak a 2014-es pénzügyi évre szóló költségvetése végrehajtására vonatkozó felelőssége alóli mentesítéséről szóló, 2016. február 12-i tanácsi ajánlásra (05584/2016 – C8-0087/2016),

               —

               tekintettel az Európai Unió működéséről szóló szerződés 319. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről szóló, 2010. november 24-i 1094/2010/EU európai parlamenti és tanácsi rendeletre (4) és különösen annak 64. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5),

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (6) és különösen annak 108. cikkére,

               —

               tekintettel eljárási szabályzata 94. cikkére és V. mellékletére,

               —

               tekintettel a Költségvetési Ellenőrző Bizottság jelentésére és a Gazdasági és Monetáris Bizottság véleményére (A8-0091/2016),

               1.

               megállapítja, hogy az Európai Biztosítás- és Foglalkoztatóinyugdíj-hatóság végleges éves beszámolója megegyezik a számvevőszéki jelentés mellékletében szereplővel;

               2.

               jóváhagyja az Európai Biztosítás- és Foglalkoztatóinyugdíj-hatóság 2014-es pénzügyi évre szóló elszámolásának lezárását;

               3.

               utasítja elnökét, hogy továbbítsa ezt a határozatot az Európai Biztosítás- és Foglalkoztatóinyugdíj-hatóság ügyvezető igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 409., 2015.12.9., 175. o.

      (2)  Lásd az 1. lábjegyzetet.

      (3)  HL L 298., 2012.10.26., 1. o.

      (4)  HL L 331., 2010.12.15., 48. o.

      (5)  HL L 357., 2002.12.31., 72. o.

      (6)  HL L 328., 2013.12.7., 42. o.


title: Az Európai Központi Bank (EU) 2015/839 határozata (2015. április 27.) az átfogó értékelés alá tartozó hitelintézetek azonosításáról (EKB/2015/21)

text:
                  29.5.2015

                  HU

                  Az Európai Unió Hivatalos Lapja

                  L 132/88

            AZ EURÓPAI KÖZPONTI BANK (EU) 2015/839 HATÁROZATA
      (2015. április 27.)
      az átfogó értékelés alá tartozó hitelintézetek azonosításáról (EKB/2015/21)
      AZ EURÓPAI KÖZPONTI BANK KORMÁNYZÓTANÁCSA,
      tekintettel az Európai Unió működéséről szóló szerződésre és különösen annak 127. cikke (6) bekezdésére,
      tekintettel az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló, 2013. október 15-i 1024/2013/EU tanácsi rendeletre (1) és különösen annak 4. cikke (1) bekezdése f) pontjára, 4. cikke (3) bekezdésére, 6. cikke (5) bekezdésének d) pontjára és 9–13. cikkére,
      tekintettel a felügyeleti testület javaslatára,
      mivel:

                  (1)

                  A 1024/2013/EU rendelet 33. cikkének (3) és (4) bekezdésében foglaltakkal összhangban az Európai Központi Bank (EKB) 2014-ben elvégzett egy átfogó értékelést – ideértve a mérlegértékelést is – az EKB/2014/3 határozatban (2) azonosított hitelintézetek vonatkozásában.

                  (2)

                  Az EKB-nak el kell végeznie egy, hatályában és mélységében a 2014-ben elvégzetthez hasonló értékelést azon hitelintézetek vonatkozásában, amelyekre az előző értékelés azért nem terjedt ki, mert azok az EKB/2014/3 határozat elfogadását követően váltak jelentőssé.

                  (3)

                  Ennek az értékelésnek magában kell foglalnia három, az 1024/2013/EU rendelet 6. cikk (4) bekezdése és a 468/2014/EU európai központi banki rendelet 59. és 60. cikke (EKB/2014/17) (3) értelmében az EKB által a felügyelt csoport határokon átnyúló tevékenységének jelentőségére tekintettel jelentősnek minősített hitelintézetet is. Az értékelésnek szintén magában kell foglalnia egy, az 1024/2013/EU rendelet 6. cikk (4) bekezdése alapján jelentősnek minősített hitelintézetet is, mivel az az egyik résztvevő tagállamban egyike a három leginkább jelentősnek minősülő intézménynek, valamint egy, 2014-ben az illetékes nemzeti hatóság által egy korábban jelentősnek minősített hitelintézet tekintetében meghozott szanálási intézkedés következtében létrehozott jelentős hitelintézetet is.

                  (4)

                  Mivel az utóbbi intézmény eszközei az eszközminőségi áttekintés és különleges ellenőrzés alá tartoztak, de maga az intézmény nem esett át egy stresszteszten, az intézményre 2015-ben csak a stressztesztnek kell vonatkoznia.

                  (5)

                  Ezen túlmenően, valamint az egyenlő versenyfeltételek biztosítása érdekében azt a négy egyéb hitelintézetet, amely a 2014-es pénzügyi évre vonatkozó számviteli év végi adatok alapján megfelelhet a 1024/2013/EU rendelet 6. cikkének (4) bekezdésében meghatározott, a jelenősnek minősülésre vonatkozó követelményeknek, szintén be kell vonni ebbe az értékelésbe.

                  (6)

                  Az EKB előírhatja a 1024/2013/EU rendelet 10. cikk (1) bekezdésében hivatkozott személyek számára azt, hogy az EKB általi átfogó értékelés elvégzéséhez szükséges valamennyi érdemi információt bocsássák a rendelkezésére. Az EKB ezen túlmenően a rendelet 11–13. cikkeiben foglalt hatásköreivel is élhet.

                  (7)

                  Az EKB-nak szorosan együtt kell működnie az érintett illetékes nemzeti hatóságokkal az ezen átfogó értékelés elvégzése során,

            ELFOGADTA EZT A HATÁROZATOT:
      1. cikk
      Az átfogó értékelés alá tartozó jogalanyok
      (1)   A mellékletben felsorolt jogalanyok az EKB által elvégzendő átfogó ellenőrzés alá tartoznak.
      (2)   A Novo Banco, SA-ra csak az átfogó ellenőrzés részét képező stresszteszt vonatkozik.
      (3)   A 1024/2013/EU rendelet 10. cikkében foglaltakkal összhangban a mellékletben felsorolt, átfogó ellenőrzés alá esőként azonosított hitelintézeteknek valamennyi, az EKB által előírt, az ellenőrzés vonatkozásában érdeminek minősülő információt be kell nyújtania.
      2. cikk
      Vizsgálati hatáskörök
      (1)   Az EKB a 1024/2013/EU rendelet 11. cikkében foglaltakkal összhangban gyakorolhatja a mellékletben felsorolt hitelintézetek vonatkozásában a vizsgálati hatásköreit.
      (2)   Az EKB ellenőrzi a hitelintézetektől kapott információkat, beleértve – amennyiben az szükséges – helyszíni vizsgálatok elvégzése által is, és adott esetben munkáját az 1024/2013/EU rendelet 9–13. cikkében foglaltakkal összhangban harmadik felek bevonásával az illetékes nemzeti hatóságok segítik. Az EKB, amennyiben ez szükséges, felkérheti az illetékes nemzeti hatóságokat arra, hogy azok jelöljenek ki egy nem kötelező könyvvizsgálót az eszközminőségi áttekintésnek az átfogó értékelés keretében történő elvégzése érdekében.
      3. cikk
      Hatálybalépés
      Ez a határozat 2015. május 6-án lép hatályba.

         Kelt Frankfurt am Mainban, 2015. április 27-én.

               az EKB elnöke

            Mario DRAGHI

         (1)  HL L 287., 2013.10.29., 63. o.

         (2)  EKB/2014/3 határozat (2014. február 4.) az átfogó értékelés alá tartozó hitelintézetek azonosításáról (HL L 69., 2014.3.8., 107. o.).

         (3)  Az Európai Központi Bank 468/2014/EU rendelete (2014. április 16.) az Egységes Felügyeleti Mechanizmuson belül az Európai Központi Bank és az illetékes nemzeti hatóságok, valamint a kijelölt nemzeti hatóságok közötti együttműködési keretrendszer létrehozásáról (SSM-keretrendelet) (EKB/2014/17) (HL L 141., 2014.5.14., 1. o.).

         MELLÉKLET

            AZ ÁTFOGÓ ÉRTÉKELÉS KÖRÉBE TARTOZÓ INTÉZMÉNYEK

            Belgium

         Banque Degroof S.A.

            Franciaország

         Agence Française de Développement (*)

            Luxemburg

         J.P. Morgan Bank Luxembourg S.A. (*)

            Málta

         Mediterranean Bank plc (*)

            Ausztria

         Sberbank Europe AG
         VTB Bank (Austria) AG

            Portugália

         Novo Banco, SA (only for the stress test)

            Szlovénia

         Unicredit Banka Slovenija d.d.

            Finnország

         Kuntarahoitus Oyj (Municipality Finance plc) (*)

            (*)  Kevésbé jelentősnek minősülő intézmények, amelyek jelentősebb hitelintézetként átsorolásra kerülhetnek a 2014-es pénzügyi évre vonatkozó számviteli év végi adatok alapján.